ร้านค้าเมินเข้าโครงการชิม ช้อป ใช้
มาตรการกระตุ้นเศรษฐกิจ ชิม ช้อป ใช้ มีปัญหา ผู้ประกอบร้านค้าเมินเข้าโครงการ
3 ก.ย. 2562

มาตรการกระตุ้นเศรษฐกิจ ชิม ช้อป ใช้ มีปัญหา ผู้ประกอบร้านค้าเมินเข้าโครงการ
น.ส.สุทธิรัตน์ รัตนโชติ อธิบดีกรมบัญชีกลาง เปิดเผยว่า ได้เชิญผู้ประกอบการ ร้านค้า ที่สนใจมารับทราบขั้นตอนวิธีการเข้าร่วมมาตรการ ชิม ช้อป ใช้ ซึ่งมีผู้ประกอบการ ร้านค้า ที่มาลงทะเบียน ตั้งแต่วันที่ 28 ส.ค. - 1 ก.ย. 2562 จำนวน 2,800 ร้านค้า คาดว่าจะมีร้านค้าเข้าร่วมโครงการ 10,000 ร้านค้า จากเป้าหมาย 50,000 ร้านค้า
ทั้งนี้ กรมบัญชีกลางอาจจะพิจารณาขยายรับสมัครผู้ประกอบการออก และได้มีการปรับเงื่อนไขการสมัครจากเดิมจะต้องมีใบรับรองการจดทะเบียนการค้า จากกระทรวงพาณิชย์ เป็นให้ทางจังหวัดที่ตั้งร้านค้า ออกหนังสือรับรองการมีร้านค้าจริง น่าจะทำให้มีร้านค้าเข้ามาร่วมโครงการเพิ่มขึ้น
อย่างไรก็ตาม ร้านค้าที่เข้าร่วมโครงการจะมีเพียงพอการใช้จ่ายของประชาชนที่จะเดินทางท่องเที่ยว 10 ล้านคน และกระจายไปทุกจังหวัดทั่วประเทศ เพราะเมื่อนับรวมกับร้านค้าธงฟ้าประชารัฐที่มีเครื่อง EDC และแอปถุงเงินที่มีในปัจจุบันอยู่ที่ 80,000 ราย ก็จะทำให้มีร้านค้าที่ประชาชนสามารถไปใช้จ่ายได้ถึง 90,000 ร้าน
สำหรับประชาชนที่สนใจลงทะเบียนเพื่อรับสิทธิมาตรการชิมช้อปใช้ รับเงิน เป๋าตัง (G-Wallet) จำนวน 10 ล้านคน ได้ ทาง www.ชิมช้อปใช้.com ตั้งแต่วันที่ 23 ก.ย. – 15 พ.ย. 2562 (วัน/รอบละ 1 ล้านคน) โดยมีเงื่อนไขต้องเป็นบุคคลสัญชาติไทย มีบัตรประจำตัวประชาชน และมีอายุตั้งแต่ 18 ปีบริบูรณ์ขึ้นไป ณ วันที่ลงทะเบียน และมีสมาร์ทโฟน เครือข่ายอินเตอร์เน็ต มีอีเมลล์ โดยต้องกรอกข้อมูล ชื่อ-นามสกุล เลขบัตรประชาชน เบอร์โทรศัพท์ และอีเมลล์ พร้อมเลือกจังหวัดที่ประสงค์จะเดินทางไปใช้สิทธิ ต้องไม่ใช่จังหวัดตามสำเนาทะเบียนบ้าน
 
ทั้งนี้ เมื่อลงทะเบียนสำเร็จ ระบบจะยืนยันให้ทราบทันทีว่าลงทะเบียนสำเร็จ และจะแจ้งทางอีเมลล์ให้ทราบอีกครั้ง กรณีลงทะเบียนไม่สำเร็จ (กรณีรายที่เกิน 1 ล้าน) ระบบจะแจ้งให้ทราบว่าเต็มจำนวนสำหรับรอบวันนั้นแล้ว) และสามารถลงทะเบียน ได้อีกครั้งในรอบถัดไป หลังจากนั้นข้อมูลจะถูกส่งไปตรวจสอบความถูกต้องกับกรมการปกครอง และภายใน 3 วัน ธนาคารกรุงไทยจะส่งเอสเอ็มเอสไปยังหมายเลขโทรศัพท์ที่แจ้งไว้ หากถูกต้อง จะแจ้งให้ทราบว่า ได้รับสิทธิ พร้อมแจ้งรายละเอียด จังหวัด และระยะเวลา วันที่สามารถไปใช้สิทธิให้ทราบ (ภายใน 14 วัน หลังจากได้รับเอสเอ็มเอส)
 
หากไม่ถูกต้อง จะแจ้งให้ทราบกรณีที่ผิดพลาด ซึ่งสามารถดำเนินการลงทะเบียนใหม่ในรอบถัดไปได้ และดาวน์โหลดแอปพลิเคชั่น เป๋าตัง เมื่อได้รับเอสเอ็มเอส ยืนยันการได้รับสิทธิ ตามขั้นตอน โดยจะมีระบบให้ยืนยันตัวตน หลังจากนั้นจะแจ้งวงเงิน 1,000 บาทในเป๋าตัง ช่องที่ 1 และเริ่มใช้งาน และจะมีเป๋าตัง ช่อง 2 เพื่อให้เติมเงินและนำไปใช้จ่าย และได้รับเงินชดเชย (Cash Back) 15% ของจำนวนเงินที่ใช้จ่าย แต่ไม่เกิน 4,500บาท จากวงเงินการใช้จ่ายไม่เกิน 3,000 บาท